## Rješenje kojim se poništava transakcija sklopljena na Zagrebačkoj burzi d.d. 1. listopada 2006. godine, s brojem transakcije 658, koja se odnosi na trgovinu vrijednosnim papirom oznake ULJN-R-A izdavatelja Uljanik d.d. Pula, ukupne količine 1 dionica

### NN 126/2006 (20.11.2006.), Rješenje kojim se poništava transakcija sklopljena na Zagrebačkoj burzi d.d. 1. listopada 2006. godine, s brojem transakcije 658, koja se odnosi na trgovinu vrijednosnim papirom oznake ULJN-R-A izdavatelja Uljanik d.d. Pula, ukupne količine 1 dionica

# Hrvatska agencija za nadzor financijskih usluga

**2790**

Na temelju odredbe članka 15. stavka 1. točke 3. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2. i 3. i stavka 4. točke 1. Zakona o tržištu vrijednosnih
papira (»Narodne novine« br. 84/02) u predmetu nadzora nad trgovanjem dionicama
izdavatelja Uljanik d.d., Pula, Uprava Hrvatske agencije za nadzor financijskih
usluga na sjednici održanoj 10. studenoga 2006. godine donijela je

## RJEŠENJE

I. Poništava se transakcija sklopljena na Zagrebačkoj burzi d.d. 11. listopada
2006. godine, s brojem transakcije 658, koja se odnosi na trgovinu vrijednosnim
papirom oznake ULJN-R-A, izdavatelja Uljanik d.d., Pula, ukupne količine 1
dionica;
II. Nalaže se Zagrebačkoj burzi d.d. Zagreb da bez odgode poništi transakciju
navedenu u točki I. izreke ovog rješenja;
III. Nalaže se Zagrebačkoj burzi d.d. Zagreb da o učinjenom iz točke II. ovog
rešenja bez odgode obavijesti Hrvatsku agenciju za nadzor financijskih usluga;
IV. Ovim Rješenjem stavlja se izvan snage Rješenje Hrvatske agencije za nadzor
financijskih usluga od 12. listopada 2006. godine, klase: UP/I-041-02/06-01/108,
urbroj: 326-321/06-1;
V. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: «Agencija») je
12. listopada 2006. godine donijela Rješenje kojim je naložila Središnjoj
depozitarnoj agenciji d.d. da obustavi sve radnje prijenosa vlasništva s računa
prenositelja na račun stjecatelja, a na temelju transakcije sklopljene na
Zagrebačkoj burzi d.d. 11. listopada 2006. godine, s brojem transakcije 658 koja
se odnosi na trgovinu vrijednosnim papirom oznake ULJN-R-A, izdavatelja Uljanik
d.d., Pula, ukupne količine 1 dionice u trajanju do 30 dana, u kojem će roku
Agencija provesti nadzorne radnje.
Agencija je 11. listopada 2006. godine, obavljajući redovni nadzor trgovanja na
Zagrebačkoj burzi d.d. uočila transakcije dionicama izdavatelja Uljanik d.d.,
Pula, oznake ULJN-R-A (dalje u tekstu: »Izdavatelj«) po cijenama koje značajno
odstupaju od prethodno trgovanih. Utvrđeno je da je brokersko društvo ABACUS
brokeri d.d., Zagreb postupajući po nalogu klijenta za kupnju dionica
Izdavatelja 11. listopada 2006. godine izvršilo kupnju 1.001 predmetne dionice
sa zaključnom cijenom od 340 kuna. Uvidom u Knjigu naloga kod brokerskog društva
ABACUS brokeri d.d., Zagreb, Agencija je utvrdila da je klijent kontaktirao
brokera telefonom, i to na slijedeći način:
Nalog broj 07843/06-K zaprimljen je 11. listopada 2006. godine telefonskim putem
u 12:54 h, te je isti izvršen u sljedećoj minuti na način da je klijent kupio
ukupno 238 dionica Izdavatelja po cijeni od između 269,50 i 270,00 kuna. Potom,
broker je zaprimio nalog broj 07850/06-K također telefonskim putem u 13:13 h, te
je isti izvršen u sljedećoj minuti na način da je klijent kupio ukupno 365
dionica Izdavatelja po cijeni od između 270,00 kn i 300,00 kn. Potom, nalog broj
07852/06-K zaprimljen je telefonskim putem u 13:15 h, te je isti izvršen u 13:17
h na način da je klijent kupio ukupno 15 dionica Izdavatelja po cijeni od 299,99
kn. Konačno, nalog broj 07878/06 – K zaprimljen je telefonskim putem u 15:14 h,
te je isti izvršen u 15:16 h na način da je klijent kupio ukupno 382 dionice
Izdavatelja po cijeni do 300 kn i samo jednu po cijeni od 340,00 kn.
U postupku nadzora kao stranka u postupku saslušan je gospodin Milovan Strniščak
iz Zaprešića, Brdovečka 26 u svojstvu brokera zaposlenog u Abacus brokeri d.d.,
te je zaprimljeno pisano očitovanje o predmetnom događaju od strane klijenta,
gospodina Alfia Barbierija iz Rovinja, Ul. Mate Baštijana 2. Utvrđeno je da
klijent prati trgovanje na Zagrebačkoj burzi d.d. putem sustava Mostich, te da
mu je nedvojbeno, u svakom trenutku, bilo poznato točno stanje ponude i
potražnje te trenutna cijena dionice Izdavatelja u promatranom razdoblju.
Komunikacija između klijenta i brokera odvijala se u stvarnom vremenu, na način
da je klijent telefonskim putem davao naloge brokeru za kupnju predmetnih
dionica, te je tako postavljanjem maksimalne cijene po kojoj je spreman kupiti
dionicu upravo u iznosu od 340,00 kn, direktno utjecao na posljedicu, to jest,
na povećanje cijene predmetne dionice za 17%. Budući da je transakcija
zaključena pri kraju radnog vremena Zagrebačke burze d.d., cijena od 340,00 kn
predstavljala je službenu zaključnu cijenu za dionicu Izdavatelja na dan 11.
listopada 2006. godine.
S obzirom na iskustvo ulagatelja te način praćenja tržišta u stvarnom vremenu
nedvojbeno je da je isti dajući nalog na kupnju 383 dionice po cijeni od 340
točno znao kako će kupnjom samo jedne dionice podići cijenu na 340 kuna što ne
može biti opravdano gospodarskim motivima.
Radi zaštite investitora te integriteta tržišta bitno je da zaključna cijena
vrijednosnice odražava odnos ponude i potražnje za pojedino razdoblje.
Ponderirana vrijednost trgovine dionicom Izdavatelja na dan 11. listopada 2006.
godine iznosila je 290 kuna dok je transakcijom samo jedne dionice zaključna
cijena za isti dan iznosila 340 kuna, odnosno bila je 17% veća od ponderirane.
Člankom 108. stavak 1. točka 2. Zakona o tržištu vrijednosnih papira (»Narodne
novine« br. 84/02, dalje u tekstu: »Zakon«) propisano je da je radi sprječavanja
stvaranja neistinite slike tržišta zabranjeno dati nalog za kupnju vrijednosnog
papira znajući da je dan nalog za prodaju od druge osobe, po cijeni koja je
približno ista (u ovom slučaju potpuno ista, 340 kn), radi stvaranja privida
cijene. Jednako tako, stavkom 2. točka 1. Zakona propisano je da je zabranjeno
obavljati transakcije s vrijednosnim papirom radi toga da se poveća cijena tog
vrijednosnog papira te na taj način potaknu drugi ulagatelji da kupe taj
vrijednosni papir.
Temeljem članka 15. stavak 4. točka 1. Zakona, kada utvrdi nezakonitosti i
nepravilnosti kojima se ugrožava položaj sudionika na tržištu kapitala odnosno
postoji mogućnost nanošenja velike štete, Agencija će poništiti transakciju
sklopljenu na burzi, ako se utvrdi da elementi transakcije ukazuju na
manipulaciju cijenom. Budući da Agencija ocjenjuje kako je navedena transakcija
učinjena kako bi se time povećala cijena vrijednosnog papira oznake ULJN-R-A, te
utjecalo na zaključnu cijenu iste dionice, nalazimo da su ispunjeni uvjeti iz
odredbi članka 15. stavka 2., 3. i stavka 4. točke 1. Zakona, pa je valjalo
riješiti kao u izreci ovog rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05) ovo Rješenje će se objaviti u
»Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/06-01/108
Urbroj: 326-323/06-9
Zagreb, 10. studenoga 2006.

Predsjednik Uprave
**Ante Samodol**, v. r.

Rješenje, NN 126/2006-2790
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)